Efesus 3:1-13.
Yumi save pinis Pol em i wokman bilong God na yumi save pinis long ol sampela tisim bilong em. Tasol, Pol yet em i wanem kain man? Pol em i wanem kain wokman?
Long Efesus 3:1-13 yumi ken i save long Pol, em i wanem kain man na em i wanem kain wokman. Yumi ken i save long 5-pela samting long Pol. Fes samting em i olsem….
1. Pol em i wanbel long kisim pen bilong helpim ol narapela manmeri.
Lukim lain 1-2 na lain 12-13.
Taim Pol i raitim dispela pas bilong ol manmeri long taun Efesus, orait Pol em i stap long kalabus long bikpela taun Rom. Sampela taim yu ken i lukim Aposel sapta 21-28 – long dispela hap Luk em i stori long hau ol lida bilong lotu Juda ol i laik kilim Pol, tasol ol ofisa bilong gavman Rom ol i bin holim Pol na ol i salim Pol i go long taun Rom. Em i stap long kalabus long taun Rom bilong wetim kot.
Em olsem na, Pol i stap long kalabus long taun Rom na em i raitim dispela pas yumi kolim “Efesus”.
Na long wanem as ol dispela trabel i kamap long Pol? Long wanem as ol lida bilong lotu Juda ol i laik kilim Pol?
Lukim Efesus 3:1-2. Ol lida bilong lotu Juda ol i laik kilim Pol bikos Pol i bin mekim wok namel long ol lain Efesus. Em i mekim wok namel long ol lain Jentail. Yu save, ol lain Efesus ol i Jentail manmeri – ol i no bilong ol lain Juda na Israel.
Na Pol i bin mekim wanem kain wok namel long ol – em i autim wanem kain tok long ol? Em i bin tok olsem, Feitful wok Jisas i bin mekim i bringim ol wanwan Jentail manmeri i kam long God, na feitful wok bilong Jisas i bringim ol wanwan Juda (Israel) manmeri i kam long God, na God i bungim tupela na kamapim wanpela nupela komyuniti. Dispela nupela komyuniti em i sios femili bilong God. (Lukim lain 6.)
Ol lain Juda na Israel ol i bel hat long dispela kain toktok, long wanem, ol i tingim olsem ol lain Israel tasol ol i spesol komyuniti bilong God. Olsem na, ol i no laik Pol i mekim narapela toktok. Tok Pol i autim, na wok Pol i mekim namel long ol Jentail manmeri i save kapsaitim tok bilong ol lida bilong lotu Juda na Israel.
Long dispela as ol i laik kilim Pol, tasol ol ofisa bilong gavman Rom ol i holim Pol na kalabusim em. Pol em i sitisen bilong Rom na ol lain Rom ol i no inap larim ol Juda manmeri i kilim wanpela sitisen bilong ol. Na tu ol ofisa i lukim trabel i kamap long toktok bilong Pol. Em olsem na ol i kalabusim em na ol i tok, “Mipela yet bai kotim Pol, na em i gat rong o nogat, em i disisen bilong mipela.”
Na yu tingim. Sapos Pol i lusim dispela toktok bilong em, orait em i no inap fesim trabel – em i no inap i stap long kalabus. Tasol, em i no tingim skin bilong em yet. Nogat. Em i tingim ol lain Jentail na ol lain Efesus na em i mekim hat wok namel long ol bilong helpim ol save gut tru long wok bilong Krais na hau dispela wok bilong Krais i bringim ol i kam long God na i kam long nupela komyuniti bilong God.
Em i no pret. Em i no sukasuka. Nogat. Em i wok hat bilong helpim ol i save long feitful wok bilong Jisas. Maski ol sampela man i bel hat na bagarapim em, stil em i autim gutnius i tokaut long God i kisim bek sin manmeri long feitful wok bilong Jisas Krais – ol sin manmeri bilong Juda na ol sin manmeri bilong ol Jentail wantaim.
Dispela em i mak bilong man i trupela wokman bilong God. Trupela wokman bilong God em i no save tingim em yet. Nogat. Em i save tingim ol narapela manmeri na em i wok hat long helpim ol i save long feitful wok bilong Jisas Krais, maski em i kisim hevi, maski ol sampela manmeri i mekim nogut long em, maski ol i kalabusim em.
2. Pol em i save gut tru long trupela as na minim bilong Tok bilong God , na ol manmeri ol i save olsem tok bilong Pol i trupela tok bilong God.
Lukim lain 2-7.
Pol em i no man bilong raun na autim tingting bilong em yet. Nogat tru. Long rot bilong Holi Spirit, God i givim tok long Pol na Pol em i raun na autim dispela tok tasol. Bipo 2-pela tok i hait – tok bilong God i kisim bek sin manmeri long feitful wok bilong Jisas Krais na tok bilong nupela sios komyuniti – dispela 2-pela tok i hait, tasol nau God i putim olgeta wok na plen bilong Em long ples klia long ai bilong Pol na long ai bilong ol narapela aposel na profet.
Pol i save gut tru long wok bilong Krais na long plen bilong God bilong kamapim sios femili bilong Em, long wanem, Holi Spirit i bin opim ai na ia na bel bilong Pol na Em i givim save long Pol.
Na tu, taim ol manmeri i harim dispela tok Pol i autim, ol i klia olsem, dispela tok bilong Pol i trupela tok bilong God. Ol manmeri God i bin makim na pasim long Jisas, taim ol i harim tok bilong Pol, orait ol i save olsem dispela tok bilong em i tru tumas.
Ol dispela samting em i narapela mak bilong trupela wokman bilong God. Em i save autim trupela tok bilong God, na ol manmeri God i bin makim ol i save olsem tok bilong em i trupela tok bilong God.
3. Pol i save gut tru long gutnius bilong Krais, na em i wok hat bilong autim na serim dispela gutnius long ol narapela manmeri.
Lukim lain 7-9.
Pol yet i kisim save gut tru long gutnius bilong Krais na hau gutnius bilong Krais i save bringim ol kainkain lain manmeri i kam long God na i kam insait long nupela sios komyuniti. Em i save gut tru, tasol em i no holim dispela toktok long em yet. Nogat. Em i wok hat na tokim ol narapela manmeri long olgeta wok Krais i bin mekim.
Wanem hap Pol em i go long en, em i no pasim maus na i stap. Nogat. Em i autim na em i serim dispela gutnius bilong Krais. Na taim em i bungim ol narapela manmeri i holim bilip i no stret na i no tru, orait em i no amamasim ol na tok “Yumi olgeta yumi lain bilong God.” Nogat. Em i tokaut klia olsem, “Ai brata, bilip bilong yu i popaia – mi laik tokim yu long trupela wei bilong Krais. Mi laik tokim yu long trupela as na minim bilong feitful wok bilong Krais.”
Pol em i gutpela wokman bilong Krais bikos em i no save amamasim ol manmeri. Nogat. Olgeta taim Pol i tokaut klia long trupela as na minim bilong wok bilong Krais. Maski ol i tok hat long em o maski ol i paitim em o maski ol i kalabusim em, stil Pol i wok hat long tokaut klia long trupela as na minim bilong wok bilong Krais.
4. Pol em i wanpela bikman, tasol em i no apim em yet. Nogat. Em save daunim em yet.
Lukim lain 7-8.
God i bin makim Pol na mekim em i kamap aposel. God yet i bin givim wok long Pol. Na long dispela samting Pol em inap apim em yet. Tasol em i no mekim olsem. Em i daunim em yet, na em i wok long apim nem bilong Krais tasol.
Pol em i no save putim em yet antap long ol narapela manmeri. Nogat tru. Em i save putim em yet i go daun na em i putim Jisas Krais i go antap. Yu save, Pol em i no laik ol manmeri i bihainim em na litimapim nem bilong em. Nogat tru. Em i laik ol manmeri i bihainim Krais na litimapim nem bilong Krais tasol.
Ol trupela wokman bilong God bai mekim olsem. Dispela pasin em i wanpela bikpela mak bilong trupela wokman bilong God.
5. Pol, taim em i autim gutnius bilong Krais, orait em i autim bilong givim biknem long God na bilong helpim ol narapela manmeri.
Lukim lain 9-13.
Yumi tok pinis olsem, Pol em i no autim gutnius bilong Krais bilong apim em yet long ai bilong ol manmeri. Nogat. Orait, long wanem as Pol i autim gutnius bilong Krais? Tupela samting….
- em i autim gutnius bilong Krais bilong givim biknem long God, na
- em i autim gutnius bilong Krais bilong helpim ol narapela manmeri.
Pol em i no tingting long pulim mani. Pol em i no tingting long pulim ol manmeri i kam long “misin” bilong em. Pol em i no autim toktok bai ol manmeri i ken i kisim gutpela tingting long em yet. Pol em i no autim tok bilong Krais bai em i ken i stap bikman namel long ol manmeri. Nogat tru. Em i autim gutnius bilong Krais bilong helpim ol narapela manmeri i kisim laip, na bilong givim biknem long God.
Em i laik ol manmeri ol i mas save long feitful wok Krais i bin mekim bilong bringim sin manmeri i kam long God na i kam long nupela sios komyuniti. Em i tingim ol narapela manmeri – em i no selfis na tingim em yet. Nogat. Em i tingim God na em i tingim ol narapela manmeri.
Em olsem na, taim ol samting long heven, ol ensel na ol narapela samting long heven, ol i lukim olgeta wok God i mekim bilong kisim bek sin manmeri long feitful wok bilong Jisas na bilong bungim ol long nupela komyuniti bilong God, orait ol i save tanim het na givim biknem long God long heven. (Lukim lain 10.)
Pol i tingim dispela na em i mekim wok. Ol ensel ol i no inap givim biknem long Pol. Nogat. Tingim – i no Pol i bringim ol kainkain sin manmeri i kam long God. Nogat. Em i wok God i mekim long feitful wok bilong Jisas long diwai kros i bin bringim ol i kam long God na i kam insait long sios femili bilong God. Olsem na, ol i litimapim nem bilong God tasol – na nem bilong wokman nogat.
Gutpela wokman bilong God bai wok bilong givim biknem long God na bilong helpim ol narapela manmeri save long wei bilong Krais.
Orait, 2-pela toktok bilong stiaim tingting bilong yumi.
1. Sapos yu laik kamap wokman bilong God insait long sios, orait yu mas i stap olsem Pol na yu ken i kamap wokman bilong God.
Pol i soim yumi bel na pasin bilong wokman bilong God. Sapos yu laik kamap wokman bilong God, orait yu bihainim wei bilong Pol.
Na sapos yumi bilong sios yumi laik makim wanpela wokman, orait yumi mas makim wanpela man i stap olsem Pol. Yumi makim man we bel na pasin bilong em i wankain olsem aposel Pol.
Long sios femili bilong Krais yumi no ken i makim ol lotu manki nating na ol i kamap wokman insait long sios femili bilong God. Nogat tru. Yumi bihainim rot bilong Krais na yumi makim man i pas tru long wei bilong Krais – Pol i soim yumi wei bilong Krais – Pol i soim yumi wanem kain man i ken i kamap wokman bilong Krais.
(Na tu, yumi mas skelim tok i stap long 1 Timoti 3 – long dispela hap Pol i tokaut long husat wanem kain man i ken i kamap wokman bilong sios.)
2. Yumi i save pinis long gutnius bilong God, yumi mas hat wok long autim dispela gutnius long ol narapela manmeri.
Pol em i save gut tru long as na minim long wok bilong Krais, tasol em i no holim dispela save long em yet, na em i no yusim dispela save bilong apim em yet. Nogat. Em i wok hat bilong autim dispela gutnius bilong helpim ol narapela manmeri na ol i mas kam tu long dispela gutnius na kisim nupela laip wantaim em.
Sampela bilong yumi i save gut tru long trupela as na minim bilong feitful wok Krais i bin mekim. Olsem na, yumi tu yumi mas wok hat long autim dispela gutnius long ol narapela manmeri, maski yumi kisim nem wokman o nogat. Yumi no ken i holim dispela gutnius long yumi yet. Yumi no ken i tok “Laik bilong ol tasol.” Nogat. Yumi mas wok hat long tokim ol narapela manmeri long gutnius long wok bilong Krais.
Pastaim sampela manmeri bai les. Pastaim sampela manmeri bai bel hat. Pastaim sampela manmeri i no inap lusim misin pasin bilong ol. Tasol yumi mas wok hat i go yet. Na yumi prea strong long God i ken i opim ai na ia na bel bilong ol na ol i tanim bel na bilipim na trastim feitful wok Jisas i bin mekim tasol na ol i bihainim rot bilong Jisas wantaim yumi.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn